2020. aasta Vormel 1 hooaeg

2020. aasta Vormel 1 hooaeg oli Vormel 1 sarja 71. hooaeg. Hooaeg pidi algama 2020. aasta märtsis ning koosnema 22 etapist, ent 2019.–2020. aasta koroonapandeemia tõttu lükkus hooaja algus edasi. Enamik Grand Prix'sid tühistati või lükati edasi, vähesed algselt toimuma pidanud GP-d leidsid aset. Kalender koosnes lõpuks 17 etapist, kõik sõidud toimusid Euroopas ja Lähis-Idas. Sõitjad ja meeskonnad võistlesid maailmameistritiitli nimel. 

Hooaeg algas 5. juulil topelt-Grand Prix'ga Austrias. 

Lewis Hamilton tuli sõitjatest kuuendat korda maailmameistriks 2019. aastal ning kordas seda saavutust ka 2020. aastal, seega jõudes samale pulgale Michael Schumacheriga (7 tiitlit mõlemal). Muuhulgas ületas Hamilton Schumacheri seatud Grand Prix' võitude rekordi võiduga Türgis.   

Mercedes oli konstruktorite maailmameistritiitli kaitsja, olles võitnud oma kuuenda järjestikuse tiitli 2019. aastal. Mercedes võitis järjest seitsmenda konstruktorite tiitli Imolas Emilia-Romanga Grand Prix'l, ületades seega Ferrari rekordit (Ferrari võitis aastatel 1999–2004 järjest kuus tiitlit). Mercedesest sai seega ka ainus turbohübriidide ajastul maailmameistriks tulnud tiim.

Sõitjad ja meeskonnad 
Hooajal osales kümme meeskonda, igas tiimis oli kaks sõitjat.

Meeskondlikud muutused 
Red Bull GmbH, Red Bull Racingu ja Scuderia Toro Rosso emafirma, muutis Toro Rosso nime ning edaspidi võistleb meeskond nime "Scuderia AlphaTauri" all. Konstruktorinimeks sai "AlphaTauri". Nimi pärineb Red Bulli moebrändist.

Sõitjate muutused 
Esteban Ocon naasis Vormel 1 pärast aastast eemalolekut ning asendas Renault' roolis Nico Hülkenbergi. Hülkenberg lahkus F1-sarjast. Robert Kubica lahkus Williamsist ning liitus Alfa Romeoga reservsõitjana. Kubicat asendas Williamsi roolis Nicholas Latifi, kes sai 2019. aasta Vormel 2 hooajal teise koha.

Hooajasisesed muutused 
Nico Hülkenberg asendas Racing Pointi roolis Silverstone'is toimunud etappidel koroonaviirusega nakatunud Sergio Péreze ja terviseprobleemide tõttu Eifel Grand Prix'lt kõrvale jäänud Lance Strolli. F3- ja DTM-sõitja Pietro Fittipaldi asendas Haasis hooaja kahel viimasel etapil Romain Grosjeani, kes oli Bahreini Grand Prix'l tõsises õnnetuses ning järelejäänud etappide ajal taastus oma vigastustest. George Russell sõitis Sakhiri Grand Prix'l Mercedese roolis, asendamaks koroonasse haigestunud Lewis Hamiltoni. Tema koha Williamsis täitis F2-sõitja ning Williamsiga varem vabatreeningul osalenud Jack Aitken.

2020. aasta kalender 

2020. aasta MM-sarja osana pidi toimuma 22 Grand Prix'd. 2019.–2020. aasta koroonapandeemia tagajärjel jäeti ära või lükati edasi kõik etapid, sealhulgas hooaja avaetapp. Iga sõit toimub minimaalsel vajalikul ringide arvul, et etapi distants ületaks 305 kilomeetrit; sellele ainus erand oleks olnud tühistatud Monaco Grand Prix, kus etapidistants on 260 kilomeetrit.

2. juunil avalikustati esimese kaheksa etapi toimumisajad ja kohad, hooaja jätkudes kasvas kalender 17-etapiliseks. F1 hooaeg leidis pea täielikult aset Euroopas, samas mitu Euroopas toimuma pidanud etappi tühistati täielikult, nagu Holland ja Monaco.

Nii Red Bull Ringil Austrias, Silverstone'is Suurbritannias kui ka Bahreini ringrajal toimus kaks etappi – tegu oli esimese korraga F1 ajaloos, kus samal rajal on toimunud kaks etappi järjest. Itaaliast sai teine riik, kus on ühe hooaja jooksul toimunud kolm etappi – varem oli see leidnud aset vaid USAs 1982. aasta hooajal.

Kalendri muudatused 
Uus Vietnami Grand Prix pidi toimuma vastehitatud tänavaringrajal Hanois, Vietnami pealinnas, ent selle toimumine tühistati. Hollandi Grand Prix pidi naasma pärast 35-aastast eemalolekut värskelt rekonstrueeritud Zandvoorti ringrajal, ent koroonapandeemia tõttu etappi ei toimu.

Ärajäänud etappide asendamiseks liitus esmakordselt kalendriga Mugello ringrada, kus toimus samuti esmakordselt Toscana Grand Prix. Lisaks naasid kalendrisse Nürburgring ja Imola, kus toimusid esmakordselt Eifeli ja Emilia Romagna Grand Prix'd; kalendrisse lisandus sel aastal ka Portugali Grand Prix Portimão ringrajal. Naasti ka Istanbuli ringrajale Türgi Grand Prix'le, kus viimati sõideti aastal 2011. Bahreinis Sakhiris on sõidetud ka varem, ent mitte kunagi raja alternatiivsel "ovaalsel" variandil (rada järgib kompleksi välisperimeetrit).

Saksamaa Grand Prix Hockenheimringil lahkus kalendrist. Hiljem ärajäetud Mehhiko Grand Prix nimetati ümber "Mexico City Grand Prix'ks".

Regulatsioonide muutused

Spordireeglid 
Meeskonnad võivad 2020. aastast kasutada veel üht MGU-K komponenti, kompenseerimaks järjekordset etappide arvu tõusu. 

Sõitjad, kes läbivad vabatreeningusessioonis vähemalt 100 kilomeetrit ning ei pane toime ühtegi rikkumist, saavad FIA superlitsentsi punkti. Sõitjad võivad aasta jooksul koguda vabatreeningusessioonidelt maksimaalselt 10 superlitsentsi punkti. 

Kalendri pikenemise tõttu lühendati Barcelonas toimuvat kaht hooajaeelset testi neljalt päevalt kolmele, seega lühenes kogupäevade arv kaheksalt kuuele. Lisaks jäetakse ära Bahreinis ja Barcelonas toimunud hooajasisesed testid. Meeskonnad ei tohi enam oma autosid garaažis testide ajal peita. Mehaanikute tööajakeeldu pikendati kaheksalt tunnilt üheksalt. 

Mitmeid reegleid on ka leevendatud. Kohtunikud võivad nüüd anda välja vähem tõsiseid karistusi valestartide ja kaalusilla reeglite rikkumise eest.

Tehnilised regulatsioonid 
Vähendamaks rehvipurunemisi, ei tohi enam esitiiva eesmised 50 millimeetrit sisaldada metalli. Meeskonnad peavad nüüdsest ise disainima ja valmistama pidurite jahutussüsteemi. Kütusepaagist väljaspool asuva kütuse kogust vähendati kahelt liitrilt 250 milliliitrile. Lubatud juhiabide hulka stardil vähendati.

Tulemused

Punktisüsteem 

Punkte antakse igal etapil esikümnele, lisaks antakse punkt kiireima ringi sõitjale (FL).

Täispunktide andmiseks peab sõidu võitja lõpetama vähemalt 75% etapi täisdistantsist. Kui sõidu võitja lõpetab vähemalt kaks ringi, ent vähem, kui 75% etapi täisdistantsist, antakse vaid pooled punktid. Punkt kiireima ringi eest antakse vaid juhul, kui sõitja lõpetab esikümnes. Hooaja lõpus kasutatakse viigimurdjana (vajadusel) sõitja/meeskonna parimat tulemust.

Sõitjate MM-sarja järjestus 

Märkmed:
 – Sõitja ei lõpetanud etappi, ent tulemus klassifitseeriti, sest lõpetas üle 90% etapi distantsist.

Konstruktorite MM-sarja järjestus 

Märkmed:
 – Sõitja ei lõpetanud etappi, ent tulemus klassifitseeriti, sest lõpetas üle 90% etapi distantsist.

Viited 

Vormel 1